മികച്ച പരിശോധനയുണ്ട്, മികച്ച ആരോഗ്യ സംവിധാനമുണ്ട് കേരളം ആശങ്കയല്ല ആശ്വാസമെന്ന് വിദഗ്ധാഭിപ്രായം കേരളത്തിലെ കൊവിഡ് കേസുകളില് ആശങ്ക വേണ്ടെന്ന് യൂണിവേഴ്സിറ്റി ഓഫ് മിഷിഗണിലെ പ്രമുഖ എപ്പിഡമിയോളജിസ്റ്റായ ഭ്രമര് മുഖര്ജി. മറ്റു സംസ്ഥാനങ്ങളെ അപേക്ഷിച്ച് കേരളത്തിലെ കൊവിഡ് പരിശോധന കൂടുതലാണ്. ഇത് കൂടുതല് കേസ് സംസ്ഥാനത്തുണ്ടെന്ന പ്രതീതിയുണ്ടാക്കുകയാണ്. കേരളത്തിലെ കൊവിഡ് മരണ നിരക്ക് വളരെ കുറവാണെന്നും ഭ്രമര് മുഖര്ജി ചൂണ്ടിക്കാട്ടി. ഒപ്പം സംസ്ഥാനത്തെ ആരോഗ്യ സംവിധാനത്തെയും ഭ്രമര് മുഖര്ജി പ്രശംസിച്ചു. പ്രമുഖ മാധ്യമപ്രവര്ത്തകന് കരണ് ഥാപ്പറുമായുള്ള അഭിമുഖത്തിലാണ് ഭ്രമര് മുഖര്ജിയുടെ പ്രതികരണം. അഭിമുഖത്തില് ഭ്രമര് മുഖര്ജി പറഞ്ഞ വാക്കുകള്, കേരളത്തില് ദിനം പ്രതി നടത്തുന്ന കൊവിഡ് പരിശോധന നാല്പ്പതിനായിരത്തോളമാണ്. കേരളത്തേക്കാള് മൂന്നിരട്ടി ജനസംഖ്യയുള്ള എന്റെ സംസ്ഥാനമായ പശ്ചിമബംഗാളില് ഇതേ സമയം നടത്തുന്നത് 50000 പരിശോധന മാത്രമാണ്. രോഗവ്യാപനം തടയുന്നതില് മികച്ച പ്രവര്ത്തനമാണ് കേരളം നടത്തിയത്. കേരളത്തില് ഇതുവരെ കൊവിഡ് സ്ഥിരീകരിച്ചത് 43 ശതമാനത്തിനു മാത്രമാണ്. എന്നാല് ദേശീയ ശരാശരിയില് ഇത് 68 ശതമാനമാണ്. കേരളത്തെ സംബന്ധിച്ച് നമ്ബറുകള് മാത്രം നോക്കാന് പറ്റില്ല. കൊവിഡ് കേസുകളില് രണ്ടില് ഒന്നും കേരളത്തില് റിപ്പോര്ട്ട് ചെയ്യപ്പെടുന്നുണ്ട്. എന്നാല് ഇന്ത്യയില് മറ്റിടങ്ങളില് ഇരുപത്തിയെട്ടിലോ മുപ്പതിലോ ഒന്ന് മാത്രമാണ് റിപ്പോര്ട്ട് ചെയ്യപ്പെടുന്നത്. വിവിധ സംസ്ഥാനങ്ങളില് പരിശോധനയില് വ്യത്യാസം നിലനില്ക്കുന്ന സാഹചര്യത്തില് എങ്ങനെയാണ് ഇവ താരമത്യം ചെയ്യാന് പറ്റുക. കേരളത്തിലെ കൊവിഡ് മരണ നിരക്കെന്നത് 0.5 ശതമാനം മാത്രമാണ്. അതിനാല് തന്നെ നമ്മള് ഈ ആരോഗ്യ സംവിധാനത്തെ പറ്റിയും ആലോചിക്കേണ്ടതുണ്ട്. കേരളത്തെ കൂടുതല് വിശാലാര്ത്ഥത്തില് നോക്കിയാല് ഈ സംസ്ഥാനം കൊവിഡ് പ്രതിരോധത്തില് സ്വീകരിച്ച മികച്ച മാതൃതകള് കണാമെന്നും ഇവര് പറയുന്നു. കൊവിഡ് ബാധിച്ചവരുടെ എണ്ണം കൂടുന്നതും ഹെര്ഡ് ഇമ്മ്യൂണിറ്റി വരുന്നതും യഥാര്ത്ഥത്തില് വലിയ രീതിയില് ആശ്വാസ്യമല്ല. ഇത് കൊവിഡിന്റെ വകഭേദങ്ങള് വരുന്നതിനും ഇടവരുത്തുമെന്നും ഇവര് ചൂണ്ടിക്കാട്ടി. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.